На основу члана 9. Закона о финансијској подршци породици са децом ("Службени гласник РС", бр. 16/2002 , 115/2005 и 107/2009), члана 11. и 35. Закона о друштвеној бризи о деци ("Службени гласник РС" бр. 49/92, 29/93, 53/93, 67/93, 28/94, 47/94,48/94 25/96, 29/2001, 16/2002-др.закон, 62/2003 –др.закон, 64/2003-испр.др.закона,101/2005-др.закон и 18/2010-др.закон), члана 157. Закона о основама система образовања и васпитања („Службени гласник РС“ бр. 72/2009, 52/2011, 55/2013,35/2015-аутентично тумачење, 68/2015 и 62/2016-одлука УС), члана 27. и 50.Закона о предшколском образовању и васпитању („Службени гласник РС“ бр.18/2010) и члана 37. Статута Града Ниша ("Службени лист Града Ниша", бр.88/08 и 143/2016),

Скупштина Града Ниша, на седници одржаној \_\_\_\_\_\_\_\_\_\_\_\_ године,

доноси

**О Д Л У К У**

**О ИЗМЕНAМА ОДЛУКЕ О ФИНАНСИЈСКОЈ ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр.66/2010, 71/2010 и 2/2012) у члану 4. тачка 3. мења се и гласи:

„3. Право на помоћ за опрему новорођенчета“.

**Члан 2.**

Назив поднаслова „ 3.Право на пакет за новорођенче“, мења се и гласи:

„3.Право на помоћ за опрему за новорођенче“.

**Члан 3.**

У члану 14. речи „право на пакет за новорођенче“, замењују се речима „право на помоћ за опрему новорођенчета“.

**Члан 4.**

Члан 15. мења се и гласи:

„**Члан 15**

Право на помоћ за опрему новорођенчета остварује се на основу потврде Градске Управе Града Ниша-секретаријата надлежног за грађанска стања, издате након пријаве рођења детета и уписа у матичну књигу рођених, најкасније до навршене прве године живота детета“.

**Члан 5.**

Члан 16. мења се и гласи:

„**Члан 16.**

Помоћ за опрему новорођенчета добија се у виду ваучера за набавку неопходне опреме за новорођенчe, у вредности до 30% од просечне месечне зараде без пореза и доприноса исплаћене у Граду Нишу за претходни месец, према последњем објављеном статистичком податку, на дан покретања поступка јавне набавке за набавку ваучера“.

**Члан 6.**

У члану 8, 8а, 9, 20, 21, 24, 25, 29, 34, 35, 36. и 37. реч „управа, „Надлежној Управи за послове дечије заштите“, „Управа надлежна за послове дечије заштите“ и „Надлежна управа“ у одговарајућем падежу замењују се речима „Градска управа Града Ниша – Секретаријат надлежан за послове дечије заштите“ у одговарајућем падежу.

**Члан 7.**

Ова одлука ступа на ступа на снагу осмог дана од дана објављивања у „Службеном листу Града Ниша“а одредбе чланова: 1,2,3,4 и 5 примењиваће се од 01.08.2017.године.

Број

У Нишу,\_\_\_\_\_\_\_\_\_2017. године

**СКУПШТИНА ГРАДА НИША**

**ПРЕДСЕДНИК**

Мр РАДЕ РАЈКОВИЋ

О б р а з л о ж е њ е

Град Ниш је у складу са позитивним законским прописима из области социјалне и дечије заштите и у складу са Одлуком о финансијској подршци породици са децом на територији Града Ниша („Службени лист Града Ниша“, бр.66/2010, 71/2010 и 2/2012), регулисао видове финансијске подршке, услове, процедуре и надлежности под којим могу да се остваре дефинисана права из области пронаталитетне политике и проширених видова права из области друштвене бриге о деци и финансијске подршке од стране локалне самоуправе породицама са децом на територији града Ниша.

Важећим одредбама горе поменуте Одлуке је било дефинисано да породице имају право на пакет за новорођенче. У току имплементације ове одлуке, а на основу примедби корисника, дошло се до сазнања да сви корисници немају исте потребе када је у питању састав пакета за новорођенче.

Поступајући по примедбама корисника, а имајући посебно у виду и чињеницу да је смањена куповна моћ грађана, као и да су потребна велика финансијска средства у првим данима за негу новорођенчади, целисходно је да се измени Одлука о финансијској подршци породици са децом на територији Града Ниша у делу који се тиче начина финансијске подршке.

Уместо пакета за новорођенче, који код свих корисника не задовољавају индивидуалне потребе, финансијска подршка у облику ваучера омогућава слободу избора неопходних потрепштина и даје могућност да се задовоље индивидуалне потребе сваке породице са новорођенчетом.

Одлуком о буџету Града Ниша за 2017. годину у оквиру програма 11, програмска активност 0901-0006, функција 040, за позицију 179/2 – Пакет за новорођенче планирана су средства у износу од 24.000.000 динара која су довољна за реализацију ове одлуке у 2017. години. За реализацију ове одлуке обезбеђиваће се средства за сваку конкретну буџетску годину.

Статут Града Ниша ("Службени лист града Ниша", бр.88/08 и 143/2016) и Одлука о Градској управи Града Ниша ("Службени лист града Ниша", бр.88/08 и 143/2016), дефинисали су организационе промене у функционисању органа Града, па је члан 5.Одлуке о измени Одлуке о финансијској подршци породици са децом на територији Града Ниша усаглашавање текста са позитивним правним прописима.

Секретар

\_\_\_\_\_\_\_\_\_\_\_\_\_

Мирјана Поповић